Big Bill Broonzy

Big Bill Broonzy (1903–1958) var en amerikansk bluesmusiker og låtskriver.

 Liv og karriere 
Broonzy hevdet selv at han ble født i  Scott, Mississippi, men ifølge blues-historikeren Robert Reisman er Jefferson County, Arkansas mer sannsynlig. Også fødselsåret er usikkert: Broonzy påsto at han var født i 1893, men papirer i familien tyder på at 1903 er det riktige. Han vokste opp nær Pine Bluff, Arkansas, dit familien flyttet kort tid etter at han var født.

Broonzy spilte musikk fra ung alder og lærte å spille fele på et selvlaget instrument.  Fra starten av spilte han country blues på fele, hovedsakelig for et lokalt afro-amerikansk publikum. Etter å ha tjenestegjort to år i Europa under første verdenskrig, flyttet han i 1920 til Chicago. Influert av den urbane chicago blues-stilen la han vekk fela og lærte seg å spille gitar. For å klare seg økonomisk tok han strøjobber som tog-portør, fabrikkarbeider, kokk og vaktmester, samtidig som han regelmessig spilte under rent-parties og sosiale sammenkomster. Han gjorde sine første innspillinger for Paramount Records i 1927, men albumene solgte dårlig og anmelderne omtalte stilen hans som umoden og lite original.Samuel B. Charters: The Country Blues. London 1960. Michael Joseph. S. 117f. Kunstnernavnet «Big Bill Broonzy» er avledet av en sang fra denne tida, «Big Billy Blues».

Tidlig i 1930-årene spilte han inn flere album i et band kalt Famous Hokum Boys, og etter 1936 opptrådte han i Big Bill and his Chicago Five. Etter at Robert Johnson døde, erstattet Broonzy ham i New York-showet From Spiritual To Swing. Dette innebar at han ble introdusert for et større hvitt publikum.

Gjennom 1940-årene ble Broonzy en stadig bedre låtskriver. Takket være et svært variert repertoar som omfattet  ragtime, hokum blues, country blues, urban blues, jazz-inspirerte låter, folkemusikk og spirituals, var han i stand til å appellere både til et publikum med samme landsens røtter som han selv og til et mer blasert urbant publikum. I 1950-årene var han på flere vellykkede turneer i Europa og han gjorde opptak med blant andre Pete Seeger, Sonny Terry, Brownie McGhee og Leadbelly. Fra 1953 kunne han endelig leve av musikken.

Broonzy døde av strupehodekreft.

 Betydning 
Broonzy hadde en lang og variert karriere, og regnes som en av nøkkelfigurene i utviklingen av bluesen på 1900-tallet. Han var en utmerket gitarist og skrev over 350 låter som influerte bluesstørrelser som Muddy Waters og Memphis Slim. I mange sanger beskriver han som få andre overgangen fra landsbygda til storbyen.Barlow, William (1989). "Looking Up  at Down": The Emergence of Blues Culture. Temple University Press. pp. 301–303. .

Brødrene Phil og Dave Alvin har gitt ut et hyllestalbumet, Common Ground, med 12 av hans sanger.

I 1980 ble Broonzy innlemmet i Blues Hall of Fame.

 Diskografi i utvalg 
 1927: Big Bill's Blues, Paramount
 1928: Down in the Basement Blues, Paramount
 1930: Station Blues, Paramount
 1931: Big Bill Blues, Champion
 1935: Take Your Hands Off Her, Bluebird
 1952: « Big Bill Broonzy A Paris», Vogue LD 605-30 Vol. 33
 1957: His Story, intervjuer og annet Studs Terkel, Folkways Records, 
 1959: Blues with Big Bill Broonzy, Sonny Terry and Brownie McGhee, Folkways Records
 1989: Big Bill Broonzy Sings Folk Songs, Smithsonian Folkways
 2000: Trouble In Mind, Smithsonian Folkways

 Referanser 

 Kilder 
 Ian McKenzie: BIG BILL BROONZY. A Biography, broonzy.com

 Litteratur 
 Big Bill Blues. William Broonzy's Story As Told To Yannick Bruynoghe (selvbiografi, 1955)
 David Dicaire: Blues Singers (1999)
 Bob Riesman: I Feel So Good: The Life and Times of Big Bill Broonzy. University of Chicago Press 2011 books.google.co.uk

 Eksterne lenker 




 Stoff om Big Bill Broonzy, Mississippi Blues Trail

Kategori:Bluesmusikere fra USA‎
Kategori:Blues Hall of Fame
Kategori:Personer fra Scott County i Mississippi